2

Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos kariuomenės logistikos valdybos vadovybės (toliau – Perkančioji organizacija) vykdomo pirkimo Nr. 9730324 „Kontrmobilumo priemonės betono gaminiai“ (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūra (peržiūra prevenciniais tikslais atliekama tam tikra apimtimi, nevertinant Pirkimo techninėje specifikacijoje nustatytų Pirkimo objektui keliamų reikalavimų). Tarnyba, prevencine tvarka peržiūrėjusi Pirkimo dokumentus, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.
1. Dėl Skelbimo apie pirkimą (toliau – Skelbimas)
1.1. Skelbimo 2.1.6 papunktyje „Pašalinimo pagrindai“ nurodyta: „Pašalinimo pagrindų šaltiniai: Pirkimo dokumentas“, tačiau pašalinimo pagrindai nustatyti Pirkimo Europos bendrajame viešųjų pirkimų dokumente (EBVPD), tuo tarpu Skelbimo 5.1.9 papunktyje „Atrankos kriterijai“ nurodyta: „Pasirinkimo kriterijų šaltiniai: Europos bendrasis viešųjų pirkimų dokumentas (EBVPD)“, nors tiekėjų atrankos kriterijai nustatyti Pirkimo dokumentuose. Tarnyba rekomenduoja patikslinti Skelbime nurodytą informaciją, pagal instrukcijos Skelbimas apie pirkimą (įkelta 2026 05 20) 15, 21 skaidres.
1.2. Skelbimo 5.1 papunktyje I Pirkimo dalies objektas įvardijamas kaip „Fortifikuota ugniavietė“, tačiau šios Pirkimo dalies aprašyme nurodomas kaip: „Perkami fortifikuoti bunkeriai ir fortifikuotos ugniavietės“, o II Pirkimo dalies objektas įvardijamas kaip „Fortifikuotas bunkeris“ ir šios Pirkimo dalies aprašyme taip pat nurodomas kaip: „Perkami fortifikuoti bunkeriai ir fortifikuotos ugniavietės“. 
Atkreiptinas dėmesys, kad pagal instrukcijos Skelbimas apie pirkimą (įkelta 2026 05 20) 29 skaidrės informaciją, kiekvienos pirkimo dalies (LOT-000X) duomenų grupėje pirkimų procedūros procesas pogrupyje pirkimo dalies aprašymas laukelyje „Aprašymas“ automatiškai perkeliamas pirkimo pavadinimas. Pagal poreikį pateikiamas konkrečios pirkimo dalies aprašymas.
Rekomenduojama Skelbime pateikiamą aprašymą suvienodinti su I ir II Pirkimo dalies pavadinimu.
2. Dėl Sutarties sąlygų
2.1. Pirkimo Sutarties projekto (toliau – Sutartis) 12.1.2 papunktyje nustatyta, kad „Pirkėjas turi teisę vienašališkai nutraukti Sutartį, raštu įspėjęs Tiekėją prieš ne trumpesnį nei 10 (dešimties) dienų terminą, jeigu nustatomi dideli arba nuolatiniai esminės Sutarties sąlygos vykdymo trūkumai, kurie nustatyti Specialiųjų sąlygų 10.2 punkte arba Tiekėjas padaro esminį Sutarties pažeidimą“.
Atkreiptinas dėmesys, jog kai kurie atvejai, nurodyti kaip dideli arba nuolatiniai esminių Sutarties sąlygų vykdymo trūkumai, nustatyti Sutarties 10.2 papunktyje, yra analogiški atvejams, kurie yra laikomi esminiu sutarties pažeidimu pagal 12.2 papunktį, kaip pvz. 10.2.1 papunktyje nustatytas „Didelis arba nuolatinis esminės Sutarties sąlygos vykdymo trūkumas“ – t. y. tiekėjui vėluojant pristatyti prekes daugiau kaip 10 (dešimt) darbo dienų, skaičiuojant nuo Sutarties specialiųjų sąlygų 4.1.1 papunktyje nurodyto termino. Tuo tarpu Sutarties 12.2.1 papunktyje nustatytas esminis Sutarties pažeidimas – Tiekėjas nepradeda arba vėluoja teikti prekes daugiau kaip 10 (dešimt) darbo dienų, skaičiuojant nuo prekių užsakymo teikimo pradžios, ar informuoja, kad netieks prekių Sutarties 4.1.1 papunktyje nurodytais terminais. 
Taigi, Sutarties vykdymo metu atsiradus šiai aplinkybei, nėra pakankamai aišku, ar ji turėtų būti vertinama kaip didelis arba nuolatinis esminės Sutarties sąlygos vykdymo trūkumas, ar kaip esminis Sutarties pažeidimas. Tokia sąlygų formuluotė neleidžia aiškiai atriboti šių dviejų pažeidimų kategorijų.
Atsižvelgiant į tai, rekomenduojama patikslinti Sutarties 10.2.1 ir 12.2.1 papunkčius aiškiai atskiriant, ar tiekėjo vėlavimas (ir kiek dienų trunkantis vėlavimas) pristatyti prekes yra laikomas dideliu arba nuolatiniu esminės Sutarties sąlygos vykdymo trūkumu, ar esminiu Sutarties pažeidimu.
Taip pat pažymėtina, jog pagrindinė esminės sutarties sąlygos vykdymo su dideliais ar nuolatiniais trūkumais atskirtis nuo esminio sutarties pažeidimo yra ta, jog esminės sutarties sąlygos vykdymo trūkumas, nors ir sukelia pirkimo vykdytojui neigiamų padarinių, bet nėra toks reikšmingas, kad savaime sudarytų pagrindą vienašališkai nutraukti sutartį (priešingai negu esminio sutarties pažeidimo atveju), todėl rekomenduojama į tai atsižvelgti nustatant atvejus, kuriuos Perkančioji organizacija laikys esminės sutarties sąlygos vykdymu su dideliais arba nuolatiniais trūkumais ir kuriuos laikys esminiu sutarties pažeidimu.
Daugiau informacijos šiuo klausimu pateikta Tarnybos parengtame informaciniame pranešime Prekių ir Paslaugų viešojo pirkimo-pardavimo sutarčių tipinių sąlygų korekcijos dėl esminių vykdymo trūkumų.
3. Dėl aplinkosauginių reikalavimų
3.1. Sutarties 9.5 papunktyje nustatyta, kad „Už Sutarties specialiųjų sąlygų 13.1.1 punkte sąlygų nesilaikymą taikoma 50 (penkiasdešimt eurų 00 ct) Eur bauda.“.
 Pažymėtina, kad pirkimo dokumentuose ir pirkimo sutartyse baudų dydis turėtų būti nustatomas tinkamai, kad atliktų kompensuojamą funkciją, bet tuo pačiu neapribotų tiekėjų konkurencijos ir jų dalyvavimo konkrečiame pirkime. Perkančiosios organizacijos pasirinktas baudos dydis neturėtų būti toks, kad tiekėjui labiau apsimokėtų sumokėti baudą už netinkamą sutarties vykdymą (įskaitant ir netinkamą aplinkosauginių kriterijų įgyvendinimą) nei siekti vykdyti sutartį tinkamai. Pažymėtina, kad būtent perkančioji organizacija, o ne tiekėjas, įvertina ir sprendžia kokios baudos bus nustatytos, ar jos yra reikalingos šiai konkrečiai sutarčiai. Baudos dydis siejamas su pradinės sutarties verte, t. y. šiai vertei esant nedidelei, baudos dydis taip pat nėra didelės vertės. Taigi baudos turi būti nustatomos proporcingos ir atlikti kompensuojamąją funkciją (t. y. tiekėjui vėluojant tinkamai ir laiku suteikti paslaugas, perkančioji organizacija, įvertinusi dėl to galimas patirti išlaidas ir nuostolius, sprendžia dėl baudos skyrimo).
 Kai perkančioji organizacija vykdo žaliąjį pirkimą ir pirkimo dokumentuose nustato reikalavimus (techninėje specifikacijoje, tiekėjų kvalifikacijos reikalavimuose, kvalifikacinės atrankos kriterijuose, pasiūlymų vertinimo kriterijuose, pirkimo sutarties vykdymo sąlygose ir (ar) kituose reikalavimuose tiekėjams), svarbu, kad perkančioji organizacija ne tik pasiūlymo vertinimo metu patikrintų atitiktį nustatytiems reikalavimams, bet ir sutarties vykdymo metu stebėtų bei kontroliuotų, ar ir kaip sutarties vykdymo metu tiekėjas vykdo sutarties sąlygas ir laikosi pasiūlyme nurodytų aplinkosauginių įsipareigojimų. Taigi ir sutarties sąlygose turi būti numatytas patikros mechanizmas bei taikytinos sankcijos už sutarties sąlygų nesilaikymą.
 Nustatant baudas už žaliuosius kriterijus ir jų neįvykdymą svarbu įvertinti patį pirkimo objektą, ar paslaugos teikimo / prekių tiekimo / darbų atlikimo metu bus daromas reikšmingas neigiamas poveikis aplinkai, bei pačius nustatytus aplinkosauginius kriterijus (pvz., įvertinti, ar perkamas produktas yra produktų, kurių viešiesiems pirkimams ir pirkimams taikytini minimalūs aplinkos apsaugos kriterijai, sąraše, nurodytame Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto 2011 m. birželio 28 d. įsakymu D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ 1 priede ir jam yra nustatyti šio Aprašo patvirtinti minimalūs aplinkos apsaugos kriterijai ir pan.). Kiekvienu atveju, sprendimą dėl sankcijų taikymo (dėl kokių sutarties sąlygose numatytų reikalavimų įvykdymo užtikrinimo ir kokias sankcijas taikyti) priima pati perkančioji organizacija, įvertinusi pirkimo specifiką, įskaitant pirkimo objekto vertę, sutarties vykdymo metu kylančius įsipareigojimus ir galimus patirti nuostolius dėl netinkamo sutarties vykdymo bei kitas konkrečiame pirkime reikšmingas aplinkybes.
Atsižvelgiant į aukščiau nurodytą, Tarnyba rekomenduoja Perkančiajai organizacijai įsivertinti, ar atsižvelgiant į vykdomo Pirkimo specifiką, įskaitant Pirkimo objekto vertę, Sutarties vykdymo metu kylančius įsipareigojimus, galimus patirti nuostolius dėl netinkamo Sutarties vykdymo bei kitas reikšmingas aplinkybes, Sutarties 9.5 papunktyje nustatyta 50 (penkiasdešimt eurų 00 ct) Eur bauda yra proporcinga ir atliekanti kompensuojamąją funkciją. Taip pat kviečiame susipažinti su Tarnybos parengtu paaiškinimu „Ar viešojo pirkimo sutartyse privaloma numatyti sankcijas už žaliųjų reikalavimų nesilaikymą sutarties vykdymo metu?“ Dažniausiai užduodamų klausimų skiltyje.
 3.2. Pirkimo Sąlygų 1.9 papunktyje nustatyta, kad „<...> Pirkimas vykdomas vadovaujantis Lietuvos Respublikos aplinkos ministro 2022 m. gruodžio 13 d. įsakymo Nr. D1-401 „Dėl Lietuvos Respublikos aplinkos ministro 2011 m. birželio 28 d. įsakymo Nr. D1-508 „Dėl Aplinkos apsaugos kriterijų taikymo vykdant žaliuosius pirkimus, tvarkos aprašo „Aplinkos apsaugos kriterijų taikymo, vykdant žaliuosius pirkimus, tvarkos aprašo“ patvirtinimo“ pakeitimo 4.4.4.1 papunkčiu <...>“. Tuo tarpu, Pirkimo sąlygų 3 priedo „Prekių pirkimo-pardavimo sutarties specialiosios sąlygos“ 13.1.1 papunktyje nustatyta, kad „Aplinkosauginiai kriterijai Prekėms nustatomi vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto 2011 m. birželio 28 d. įsakymu D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo” 4.4.4.4 papunkčiu <…>“.
Vadovaujantis Įstatymo 35 straipsnio 4 dalimi, kurioje nustatyta, kad pirkimo dokumentai turi būti tikslūs, aiškūs, be dviprasmybių. Tarnyba rekomenduoja patikslinti, kokie aplinkosauginiai kriterijai vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašu, patvirtintu Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ taikomi šiame Pirkime.  

Atsižvelgdama į tai, kas nurodyta pirmiau, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimo sąlygomis. Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:1] ir 4[footnoteRef:2] dalių nuostatomis. [1:  Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.]  [2:  Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.] 



